Vermeende plaasdiewe vas toe boere ingrypFoto ter illustrasie. (Argieffoto) Vyf verdagtes is Dinsdagmiddag in hegtenis geneem nadat lede van die landbougemeenskap in Ogies, Mpumalanga, hulle omsingel het. Die mans is ten tyde van die inhegtenisneming daarvan beskuldig dat hulle staalrame op ŉ plaas in die omgewing gebuit het. Kol. Donald Mdhluli, polisiewoordvoerder, sê die polisie is kort voor 16:00 na ŉ plaas ontbied. By hul aankoms op die toneel het hulle ŉ groep mans, almal boere in die omgewing, aangetref wat vyf verdagtes in ŉ wit Isuzu-bakkie omsingel het. Die polisiebeamptes is in kennis gestel dat die verdagte mans op die plaas aangetref is. Nadat hulle ondervra is, het dit aan die lig gekom dat hulle staalrame in hul besit het. Dié rame is na bewering op die plaas gesteel en was reeds opgesaag. “Die verdagtes kon nie rekenskap vir die staal in hul besit gee nie en hulle is in hegtenis geneem,” sê Mdhluli. “Daar is ook op die vermoedelik gesteelde goedere sowel as die voertuig beslag gelê.” Die mans staan nou tereg op aanklag van diefstal en opsetlike sakebeskadiging. Die moontlikheid bestaan dat daar nog klagte by die klagstaat gevoeg kan word. Volgens Mdhluli sal die mans, almal tussen die ouderdom van 18 en 29 jaar oud, eersdaags in die Ogies-landdroshof verskyn. Lt.genl. Semakaleng Daphney Manamela, provinsiale polisiekommissaris in Mpumalanga, het die jongste inhegtenisnemings en samewerking deur die betrokkenes verwelkom. “Hierdie inhegtenisnemings is ŉ bewys dat lede van die gemeenskap nie die wet in hul eie hande moet neem nie, maar eerder in samewerking met die owerhede moet werk.”